የሞጆ -ሃዋሳ የፍጥነት መንገድ ፕሮጄክት ሊጀመር ነው
– የሞጆ -ሃዋሳ የፍጥነት መንገድን ለመገንባት የሚያስችሉ የቅድመ ዝግጅት ሥራዎች እየተከናወኑ መሆናቸውን የኢትዮጵያ መንገዶች ባለሥልጣን አስታወቀ ።በባለሥልጣኑ የኮምኒኬሽን ዳይሮክቶሬት ዳይሬክተር አቶ ሳምሶን ወንድሙ ለዋልታ እንደገለጹት በአንድ ጊዜ አራት ተሽከርካሪዎችን የማስተናገድ አቅም ያለው የ210ኪሎሜትር የሞጆ ሃዋሳ አዲስ የመንገድ ፕሮጄክት በአራት ክፍሎች ተከፍሎ የሚከናወን ነው። እንደ አቶ ሳምሶን ገለጻ ፕሮጄክቱ ከሞጆ-መቂ፤ከመቂ-ዝዋይ፤ ከዝዋይ-አርሲ ነገሌ እና ከአርሲ ነገሌ-ሃዋሳ በሚሉ አራቱ ክፍሎች ተከፋፍሎ ይካሄዳል።ከሞጆ-መቂ ያለው የ56ኪሎሜትር የመንገድ ፕሮጀክት በአፍሪካ ልማት ባንክ እና በኢትዮጵያ መንግሥት ወጪው እንደሚሸፈንና በአሁኑ ወቅት የመንገድ ፕሮጀክቱ በጨረታ ላይ ይገኛል ብለዋል ።ከመቂ-ዝዋይ ያለውን የ37ኪሎሜትር መንገድ ለማስገንባት ከኮሪያ ኤክዚም ባንክ ጋር የብድር ስምምነት ለማድረግ በሂደት ላይ መሆኑን አቶ ሳምሶን አያይዘው ገልጸዋል።ከዝዋይ-አርሲ ነገሌ ያለውን የ55ኪሎሜትር የመንገድ ፕሮጀክቱ ለመገንባት የአለም ባንክ ብድር ለመሥጠት ፍላጎት እንዳለው የገለጹት ዳይሬክተሩ ለአርሲ ነገሌ-ሃዋሳ የ62ኪሎሜትር የመንገድ ፕሮጀክትን ለመደገፍ ደግሞ የቻይናው ኤግዚም ባንክ ፍቃደኝነቱን ማሳየቱን ተናግረዋል።የሞጆ ሃዋሳ የፍጥነት መንገድ መገንባቱ ከፍተኛ የግብርናና የቱሪስት መስህብ ለሆነው አካባቢው  የጎላ ጠቀሜታ እንዳለው የጠቀሱት  አቶ ሳምሶን  ከጎረቤት አገር ኬኒያ ጋር ለሚደረገው የንግድ ልውውጥ ትልቅ አቅም ይፈጥራል ብለዋል ።የሞጆ-ሃዋሳ መንገድ ግንባታ ሲጠናቀቅ ተሽከርካሪዎች በሰዓት ከ90 እስከ 120 ኪሎሜትር ድረስ ኢንዲጓዙ የሚያስችል መሆኑን የገለጹት አቶ ሳምሶን የተሽከርካሪዎችን የጉዞ ጊዜና ወጪን በመቆጠብ ረገድ ትልቅ አስተዋጽኦ ይኖረዋል ብለዋል ።